དེ་བདེན་པ་རེད་མཁས་དབང་ཆུང་ཚེ་རིང་ལགས།༸གོང་ས་མཆོག་ནས་བོད་མི་མང་གི་ཆེད་དུ་སྐུ་ལས་སྐྱོན་པ་རྣམས་ངས་བསྐལ་པ་ཇི་སྲིད་ཀྱི་བར་དུ་ག་ནས་བརྗེད་སྲིད།དེ་སྔ་ངས་༸གོང་ས་མཆོག་གི་ལྗགས་རྩོམ་ངོས་ཀྱི་ཡུལ་དང་ངོས་ཀྱི་མི་མང་བཀླགས་པ་ཡིན།དངོས་གནས་བློ་གཟུ་བོར་གནས་པ་སུ་ཞིག་ཡིན་ཡང་དངོས་གནས་རང་དབང་མེད་པར་དད་པ་སྐྱེས་དགོས་པ་ཞིག་དང་ཧང་སང་དགོས་པ་རེད།ངས་ཚིག་འབྲུ་རེ་རེ་ཀློག་གྱིན་ཁོང་གི་སྐུ་ན་ཕྲ་མོའི་སྐབས་ཀྱི་དགོངས་པ་བཞེས་སྟངས་རང་ནས་སྤྱན་རས་གཟིགས་སྐུ་ཤ་རློན་པ་ཡིན་པ་ངའི་ཕ་མས་གསུངས་པ་བཞིན་དེ་ག་རང་ཡིད་ཆེས་བྱུང་།ཕྲན་ལོ་ན་ཕྲ་མོའི་སྐབས་ནས་ཁོང་ལ་ཡིད་ཆེས་དང་དད་པ་ཡོད་པ་ཞིག་དང་།དུས་ད་ལྟ་ཡང་ཡིད་ཆེས་དང་དད་པ་བརྟན་པོ་ཡོད།ལངས་ཕྱོགས་ཀྱང་བསྐལ་པ་ཇི་སྲིད་ཀྱི་བར་དུ་འགྱུར་མི་སྲིད།ངས་དུས་དང་རྣམ་པ་ཀུན་ཏུ་ངའི་གཤམ་འོག་གི་འཚར་ལོངས་བྱུང་བཞིན་པའི་ན་གཞོན་ཚོར་དུས་རྟག་ཏུ་འདིའི་ཐད་སློབ་གསོ་སྤྲོད་གང་ཐུབ་བྱེད་པ་དང་།ལངས་ཕྱོགས་ཀྱང་བརྟན་པོ་འཛིན་དགོས་པའི་བསྐུལ་མ་ཡང་ཡང་གཏོང་བཞིན་ཡོད།ཁྱེད་ཀྱི་གསུངས་པ་དེ་ངོ་མ་བདེན་སོང་།དེ་སྔ་ངས་བོད་ཡིག་བྲིས་རྩོམ་ཀྱི་ཐད་དཀའ་ངལ་ཆེན་པོ་མཐོང་གི་ཡོད་ཀྱང་།ཕྱིས་སུ་བོད་ཡིག་དེ་རང་སྐད་ཡིན་སྟབས་ཡི་གེའི་སྟེང་བྲིས་མ་ཐུབ་པའི་རྒྱུ་མཚན་གང་ཡང་མིན་འདུག་བསམ་སྟེ་འབད་བརྩོན་བྱེད་པ་ཡིན།ད་དུང་ཡང་མུ་འཐུད་འབད་བརྩོན་བྱེད་བཞིན་པ་ཡིན།ཕྲན་ལ་ཁྱད་ཆོས་ཤིག་ཡོད་པ་ནི།ཕྲན་ཆུང་དུས་ནས་དག་ཆ་རྣམས་ལ་དམིགས་བསལ་གྱི་སྦྱང་བརྩོན་བྱེད་མི་དགོས་པར་རང་བཞིན་གྱི་མང་ཆེ་བ་འགྲིག་བསྡད་པ་ཡོང་གི་འདུགཚིག་ཁ་ཤས་དོགས་པ་བྱུང་སྐབས་ཚིག་མཛོད་ངེས་པར་དུ་བེད་སྤྱོད་གཏོང་གི་ཡོད།དེང་སྐབས་སྨོན་ལམ་ཚིག་མཛོད་ཡོད་རྐྱེན་སྟབས་བདེ་པོ་འདུགཁྱེད་ནས་ཡིག་འབྲུ་ཁ་ཤས་ལས་མ་བྲིས་ཀྱང་ཕྲན་ལ་དམིགས་བསལ་གྱི་སྐྱིད་སྣང་དང་ཚོར་སྣང་གསར་པ་ཞིག་ངང་གིས་སླེབས་ཡོང་གི་འདུགད་ངའི་བྲིས་རྩོམ་རྙོག་མ་དེ་ཁྱེད་ཀྱི་ལམ་བུའི་འོག་ནས་དྭངས་མ་ཆགས་པ་འདུགབཀའ་དྲིན་ཆེ་མཁས་དབང་ལགས།ད་དུང་མུ་འཐུད་སེམས་ཤུགས་སྤར་རོགས་གནང་།ངས་ཉིན་ཁ་ཤས་སྔོན་ལ་དོ་སྣང་བྱུང་།བུ་བསྟན་འཛིན་འཕྲིན་ལས་ནི་ཁྱེད་ཀྱི་བུ་ལོ་ན་བརྒྱད་ལས་མ་སོན་པ་དེ་རེད་འདུགངས་དཔར་ལ་བལྟས་ནས་ཧ་གོ་བྱུང་།བུ་དེ་ལ་པ་ལགས་ཁྱེད་ལྟ་བུ་ཡོད་སྟབས་བསོད་ནམས་བསགས་པ་ཞིག་རེད།ལོ་ན་ཕྲ་མོ་དེ་འདྲ་ལ་རྩོམ་རྒྱབ་པར་ང་ཡིད་མ་ཆེས་པ་ལྟ་བུ་བྱུང་།ངའི་འཁྲིས་སུ་ཡོད་པའི་ཕྲུ་གུ་འགའ་ཞིག་ལ་བུ་བསྟན་འཛིན་འཕྲིན་ལས་ཀྱི་རྩོམ་རྒྱབ་པ་རྣམས་སྟོན་པ་དང་།བསྐུལ་མ་ཡང་བཏང་།ཁྱེད་ལ་དུས་ཚོད་སྟོང་པ་ག་དུས་ཡོད་ནའང་ཕྲན་ལ་ཡིག་འབྲུ་མང་ཉུང་ཙམ་གྱི་དུས་ཚོད་ཏོག་ཙམ་ཏོག་ཙམ་སྦྱིན་པ་གཏོང་རོགས་གནང་ཞུ་རྒྱུ་ཡིན།ག་ལེར་བཞུགས།